Huis Andrew Murray sorg daagliks vir ongeveer 144 sorgbehoewende kinders (ouderdom 3-18 jaar) wat wees gelaat is of deur die kinderhof uit ouerlike sorg verwyder is. Die kinderhuis bevorder vanuit 'n Christelike lewensbeskouing die volledige en gesonde ontwikkeling van die kinders op religieuse, opvoedkundige, fisiese, sosiale en psigiese terrein d.m.v multi-dissiplinêre dienste.
Daar is 12 wooneenhede waarin tot 12 kinders van verskillende ouderdomme versorg word deur 'n inwonende kinder-en jeugversorger.
Die staat se subsidie is onvoldoende om al die nodige dienste te voorsien en die bestuur is verplig om hulp vanuit die gemeenskap te soek. Ons gemeente aanvaar verantwoordelikheid vir Huis Jakaranda. Ons is dankbaar dat danksy die ruim ondersteuning en hulp van Hottentots-Holland se lidmate ons in 2021 die huis kon opknap deur dit nuut uit te verf, vir elke kamer nuwe duvet oortreksels, kussingslope, gordyne, bedmatjies, ens. te voorsien. Ons kon ook meubels en 'n mat in die sitkamer plaas. Verder het ons die 12 seuns uitgeneem vir 'n ete by die Spur asook vir al 144 kinders 'n HAMburger dag reël. Ons is veral dankaar vir die Gemeente se ruim ondersteuning van die skoendoosprojek waar ons vir elke kind in die inrigting 'n kers-skoendoos kon gee.
Daar is egter baie behoeftes en ondersteuning deur Geloofgelofte-offers kan in die gemeente se rekening inbetaal word met verwysing GGO/HAM.
Cecile Perold : 021 851 8657
Iemand vertel dat sy bejaarde ouers op 'n plattelandse dorp, ver van hom af, woon. Hy bel hulle gereeld, maar wens dat hy nader was om self te sien hoe dit gaan en om hulle met praktiese takies te help. Langs sy ouers het egter 'n tyd gelede jongmense ingetrek en hulle ontferm hulle oor sy ouers soos hy dit graag sou wou doen. Elke oggend bel hulle om te hoor of alles reg is. Hulle help met inkopies en het ook gesorg dat die warmwatersilinder onlangs vervang kon word. Vir hom is dit so 'n groot gerusstelling.
Dit is presies wat ons hier in Somerset-Wes wil doen vir ander mense, wat ver hiervandaan woon of om ander redes nie in staat is om te help nie, se ouers. Die belangrikste deel van ons bediening aan bejaardes is om hulle te besoek en eerstehands te ervaar waar en hoe hulle gehelp kan word. Daaruit voortvloeiend wil ons dan ook daadwerklik praktiese hulp te verleen. Om hiermee te help, het ons gemeente 'n fonds (Blignaut fonds) gestig waaruit bejaarde persone – ongeag kerkverband – in noodgevalle gehelp kan word met lewensnoodsaaaklikhede. Die gemeente werk ook nou saam met die Helderberg Vereniging vir Bejaardes - wat vir baie bejaardes in Somerset-Wes huisvesting en versorging bied – om seker te maak wat die beste manier is om te help. Die geld wat met geloofsgelofte-offers ingesamel word, word in die Blignaut fonds vir barmhartigheid aan bejaardes inbetaal.
Hoe kan jy deel raak van die bediening om 'n kind te wees vir iemand anders se ouers?
• Voorbidding vir bejaardes, asook die personeel van aftree-oorde en versorgingsentrums.
• Raak deel van die span wat een of meer bejaardes besoek.
• Laat weet as jy bewus raak van 'n bejaarde wat besoek of enige vorm van hulp benodig
• Gee 'n geloofsgelofte-offer vir hierdie bediening
Hennie Fouché: 082 859 5646, hennie@nghottentotsholland.co.za
Disakloof is 'n kampterrein in Bettiesbaai, tussen die berg en die see geleë. Hierdie terrein bied regtig die geleentheid om tot rus te kom en af te skakel van die lawaai en gejaag waarmee mense elke dag gekonfronteer word. Disakloof beskik oor akkommodasie in netjiese huisies, twee goed-toegeruste kombuise, twee sale, ruimte waar mense kan ontspan en vriendelike personeel wat die belange van die gebruikers van die kampterrein op hulle harte dra.
Hierdie kampterrein, wat tot vroeg in die 1990's aan die Ring van Somerset-Wes behoort het - om 'n bekostigbare kampterrein vir ons kinders te bied – het tans ten doel om die Christengemeenskap van die Wes-Kaap te help om van jongmense toegeruste burgers van die land én van die Koninkryk van God te maak. Om in hierdie doel te slaag, wil Disakloof graag self kampe aanbied om leierskapsopleiding en geestelike toerusting aan jongmense te bied. Omdat daar in die Wes-Kaap baie jongmense is wat nie sulke geleenthede kan bekostig nie, wil Disakloof dit juis vir daardie leerlinge moontlik maak.Geld wat met die geloofsgelofte-offers ontvang word, sal uitsluitlik vir hierdie doel aangewend word.
Hoe kan jy deel raak van die bediening om jongmense te begelei tot toegeruste burgers van die land en van die Koninkryk van God?
• Voorbidding vir die bestuur en personeel van Disakloof Jeugkampterrein.
• As jy 'n passie het vir hierdie werk - raak self betrokke by die beplanning en aanbied van kampe.
• Maak 'n finansiële bydrae (gee 'n geloofsgelofte-offer) om sulke kampe vir so veel as moontlik jongmense moontlik te maak.